שער ה-Fix

שער ה-Fix הוא שער חליפין למסחר בינלאומי בזהב, הנקבע בלונדון על ידי חמישה בנקים החברים ב-London Gold Market Fixing Ltd. 

ה-Fix נוסד בשנת 1919 על ידי חברת ההשקעות נ.מ רוטשילד ובניו, כדי לקבוע שער הוגן למסחר בשוק מטילי הזהב בלונדון. כיום משמש שער זה כקנה מידה לתמחור מוצרי זהב, בלונדון ובמרבית שווקי העולם. המטבעות בהם נקבע השער הם דולר ארצות הברית, לירה שטרלינג, ואירו. השער נקבע פעמיים בכל יום עסקים, בשעה 10:30 בבוקר ובשעה 15:00 אחה"צ לפי שעון לונדון, ומתבצע באמצעות שיחת ועידה טלפונית מאובטחת.

היסטוריה
זמן קצר לאחר שהסתיימה מלחמת העולם הראשונה החליט סר בריין קוקיין , נגיד הבנק המרכזי של אנגליה, לשקם את מעמדו של הבנק כמרכז פיננסי עולמי. לשם מימוש מטרתו בחר להפוך את שוק הזהב לשוק פתוח שמרכזו בלונדון, שבו גם מוכרים וגם קונים יוכלו להשיג את המחיר ההוגן ביותר. הוא פנה לנתן מאיר רוטשילד, אשר בבוקרו של ה-12 בספטמבר 1919 כינס במשרדו שבלונדון מספר סוחרי זהב חשובים: נציג מחלקת מטילי הזהב בבנק המרכזי של נובה סקוטיה, נציג חברת סמואל מונטגו אנד קו, נציג חברת פיקסלי אנד אבֶּל (Pixley & Abell) ונציג חברת שארפס ווילקינס). בשעה 11:00 העמיד רוטשילד את השער על ארבע לירות שטרלינג, שמונה עשר שילינג ותשעה פני לאונקיית-טרוי אחת של זהב, סכום שהיה שווה ערך באותה עת ל-20.67 דולר אמריקני. הנוכחים הביעו את רצונם לרכוש את כל הזהב שהוצע למכירה וכדי לשקף את הביקוש עלה השער ב-2 פני לאונקיה. בימים הבאים נקבע השער על ידי המשתתפים בשיחת טלפון, אך בהמשך נפגשו החברים לקביעת השער באופן קבוע במשרדיו של נתן מאיר רוטשילד.

קישורים חיצוניים
 שערי הזהב העדכניים, מתוך אתר - LBMA - The London Bullion Market Association


הערות שוליים

קטגוריה:מקרו-כלכלה
קטגוריה:זהב